Document ID: 32003R0677

Kommissionens forordning (EF) nr. 677/2003
af 14. april 2003
om hasteforanstaltninger for genopretning af torskebestanden i Østersøen
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(1), særlig artikel 7, stk. 1, og
ud fra følgende betragtninger:
(1) Den Internationale Østersø-fiskerikommission anbefalede på sit årlige møde i september 2002 en række tekniske foranstaltninger for mest muligt at nedbringe fangsten af undermålstorsk med det overordnede formål at genopbygge torskebestandene i Østersøen. Disse foranstaltninger blev iværksat ved Rådets forordning (EF) nr. 2341/2002 af 20. december 2002 om fastsættelse for 2003 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger(2).
(2) I den periode, hvor disse foranstaltninger har været gældende, er der afsluttet yderligere videnskabeligt arbejde og gjort praktiske erfaringer, som viser, at de foranstaltninger, der er vedtaget for trawlfiskeri efter torsk og fladfisk, ikke har den forudsete virkning, og at der fanges og genudsættes torsk under mindstemålet i et sådant omfang, at torskebestanden vil blive reduceret.
(3) Det nuværende fiskerimønster udgør en alvorlig trussel for bevarelsen og genopbygningen af torskebestandene i Østersøen og kræver omgående indgreb. Det er derfor på sin plads, at Kommissionen på eget initiativ træffer hasteforanstaltninger for at beskytte de nye årgange af torsk i Østersøen. Disse foranstaltninger bør gælde fra den 15. april til den 31. maj 2003 ud over det forbud mod torskefiskeri i perioden 1. juni til 31. august, der er fastsat i forordning (EF) nr. 2341/2002 -
UDSTEDT FØLGENDE FORORDNING:
Artikel 1
Fiskeri efter torsk med trawl, snurrevod og lignende redskaber er forbudt fra den 15. april til den 31. maj 2003 for EF-fiskerfartøjer i ICES-afsnit IIIb, c, d og for fiskerfartøjer, der fører estisk, lettisk og litauisk flag, i EF-farvandene i ICES-afsnit IIIb, c, d.
Fiskeri efter fladfisk med trawl, snurrevod og lignende redskaber er forbudt fra den 15. april til den 31. maj 2003 for EF-fiskerfartøjer i ICES-afsnit IIIb, c, d.
Artikel 2
Denne forordning træder i kraft den 15. april 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. april 2003.

Labels: 20
11
6